**Работник, обгорен от гореща вода**

1. **Обстоятелства:**

Бригада е допусната за работа по наряд по тръбопровод за гореща вода в ТЕЦ. Мерките за обезопасяване на работното място, предвидени в наряда, са приключили предишния ден. Работата е предвиждала ремонт на електрическа запорна задвижка. Ремонтната бригада, след оглед на работното място, установява, че ръчно, с арматурата, се манипулира лесно и че е възможно тя да не е била затворена достатъчно добре, поради което не се нуждае от ремонт, а е необходимо пълното й затваряне. Ситуацията е коментирана с издаващия наряда и е взето решение да се направи проба при напълно затворена задвижка. Пристъпва се към тази проба и започва подаване на вода към изведения за ремонт участък. Това се извършва без да е спазена процедурата, а именно: връщане на наряда на оперативния персонал и отбелязване на пробното включване в оперативния дневник. При извършването на тази манипулация се установява, че определеното за ремонт съоръжение е неизправно и се спира подаването на вода. Лице от оперативния персонал започва повторно обезопасяване на работното място, като изпълнява техническите мероприятия, предвидени в наряда. Преди да бъде допусната, бригадата започва работа. Дежурният от оперативния персонал, виждайки ги, ги предупреждава, че над ремонтираната задвижка има останала вода, която не се дренира и им казва какво би следвало да направят, за да се дренира и тази вода. Но не ги отстранява от работното място. Без да изпълни указанията и без дежурният да провери дали това е направено, бригадата започва ремонта, при което внезапно се освобождава намиращата се над задвижката гореща вода, която облива един от работещите. По-късно той умира в болница от тежките изгаряния.

В наряда не са предвидени технически мерки за дрениране на остатъчната вода, намираща се над задвижката.

**Причини за злополуката, нарушени нормативните актове и лица, допуснали нарушения:**

**Нарушения, допуснати от работодателя, собственик на уредбата:**

1. Издаващият наряда не е спазил правилата за здравословни и безопасни условия на труд, като не е предвидил достатъчен брой мерки за обезопасяване на работното място (предвидените в наряда технически мерки за безопасност не включват отваряне и дрениране на запорна задвишка ТН – 5, кота 13.5м., с цел източване на “арестувана” гореща вода над нивото на крана, както и отваряне на кран обезвъздушаване), в нарушение на чл.126, т.6 от Кодекса на труда, във връзка с чл.52, ал.1, т.2 и с чл.418, ал.1, т.2 от ПРАВИЛНИК за безопасност при работа в неелектрически уредби на електрически и топлофикационни централи и по топлопреносни мрежи и хидротехнически съоръжения (обн., ДВ, бр. 32 от 20.04.2004 г.).

2. Началник смяна на Цех “Турбинен” не е спазил правилата за здравословни и безопасни условия на труд, като при обезопасяване на работното място не е осигурил отстраняването на “арестувана” гореща вода над запорна задвижка ТН – 5, кота 13.5м., в нарушение на 126, т.6 от Кодекса на труда, във връзка чл.121, ал.1, т.2 и чл.418, ал.1, т.2 от ПРАВИЛНИК за безопасност при работа в неелектрически уредби на електрически и топлофикационни централи и по топлопреносни мрежи и хидротехнически съоръжения (обн., ДВ, бр. 32 от 20.04.2004 г.).

3. Работодателят не е изпълнил задължението си да осигури здравословни и безопасни условия на труд, като е допуснал пробно включване на съоръжението (изолирания за ремонт участък) преди пълно завършване на работата и без връщане на наряда от изпълнителя на работата на оперативния персонал с оформено ежедневно завършване на работата, в нарушение на чл.275, ал.1 от Кодекса на труда, във връзка с чл.103, ал.1, т.2 от ПРАВИЛНИК за безопасност при работа в неелектрически уредби на електрически и топлофикационни централи и по топлопреносни мрежи и хидротехнически съоръжения (обн., ДВ, бр. 32 от 20.04.2004 г.).

4. При извършената проверка на място и взети сведения се установи, че при изпълнение на техническите мерки за безопасност при работа оперативният персонал по извършване на ремонта не е извършил поставяне на знаци, табели и ограждения на работното място, както и проверка за отсъствие на вредности и потенциална опасност на работното място, в нарушение на чл.117, ал.1, т.3 и т.4, във връзка с чл.117, ал.2, т.1 от ПРАВИЛНИК за безопасност при работа в неелектрически уредби на електрически и топлофикационни централи и по топлопреносни мрежи и хидротехнически съоръжения (обн., ДВ, бр. 32 от 20.04.2004 г.).

5. При извършения оглед на работното място се установи, че дистанционно задвижване на спирателна (изолираща) арматура – запорна задвижка ТН - 5, на кота 0 м, не е осигурено срещу неправилни манипулации (погрешно или самоволно отваряне, затваряне, включване, изключване и др.), в нарушение на чл.123, ал.1 от ПРАВИЛНИК за безопасност при работа в неелектрически уредби на електрически и топлофикационни централи и по топлопреносни мрежи и хидротехнически съоръжения (обн., ДВ, бр. 32 от 20.04.2004 г.).

6. Работодателят, по време на изпълнение на наряд №388 от 18.11.2014г., е допуснал самоволно да се извърши повторно напълване на системата (без това да е определено с наряд), в нарушение на чл.49 от ПРАВИЛНИК за безопасност при работа в неелектрически уредби на електрически и топлофикационни централи и по топлопреносни мрежи и хидротехнически съоръжения (обн., ДВ, бр. 32 от 20.04.2004 г.).

7. Видно от оперативен журнал, както и копие от Наряд № 388 от 18.11.2014 г., не е документирано прекъсване на работата (опресоване на системата и последващо изолиране и дрениране) в нарушение на чл.71, т.5 от ПРАВИЛНИК за безопасност при работа в неелектрически уредби на електрически и топлофикационни централи и по топлопреносни мрежи и хидротехнически съоръжения (обн., ДВ, бр. 32 от 20.04.2004 г.).

1. **Предприети мерки:**

* За отстраняване на констатираните нарушения, посочени в т.1, т.2 и т.3 от раздел II на работодателя и длъжностни лица са съставени АУАН-и.
* Дадени са предписания за всяко констатирано нарушение.

**Нарушения, допуснати от работодателя – изпълнител на ремонтните работи:**

1**.** Работодателят не е изпълнил задължението си да осигури здравословни и безопасни условия на труд, като е допуснал след пробно включване на съоръжението (изолирания за ремонт участък) да възстанови работата по наряд №388 от 18.11.2014 г. без да е спазен редът за първоначално допускане до работа и с документиране в наряда, в нарушение на чл.275, ал.1 от Кодекса на труда, във връзка с чл.103, ал.3, от ПРАВИЛНИК за безопасност при работа в неелектрически уредби на електрически и топлофикационни централи и по топлопреносни мрежи и хидротехнически съоръжения (обн., ДВ, бр. 32 от 20.04.2004 г.).

2. Длъжностното лице, определено в наряд №388 от 18.11.2014 г., за изпълнител на работата (наблюдаващ) не е приел обезопасено работно място, в съответствие със записаното в наряда, а именно поставени табели с надпис “Не отваряй”, “Работят хора” и др., по спирателната арматура, осигуряваща изолиране на сектора, в нарушение на 126, т.6 от Кодекса на труда, във връзка с чл.57, ал.1, т.1 от ПРАВИЛНИК за безопасност при работа в неелектрически уредби на електрически и топлофикационни централи и по топлопреносни мрежи и хидротехнически съоръжения (обн., ДВ, бр. 32 от 20.04.2004 г.).

**Предприети мерки:**

**•** За отстраняване на констатираните нарушения, посочени в т.1 и т.2 от раздел III на работодателя и длъжностни лица са съставени АУАН-и.

**•** Дадени са предписания за всяко констатирано нарушение.